text: Sydbank vil købe Diba Bank 
  11 november 2013 kl. 10.47
  Sydbank vil købe Diba Bank i Næstved for 478,5 millioner kroner, oplyser bankerne. 40 stillinger nedlægges.
  Sydbank afgiver købstilbud på Diba Bank med hovedsæde i Næstved, oplyser Diba. Købstilbuddet lyder på 145 kroner per aktie.
  Og det anbefales af Diba Banks bestyrelse. Købstilbuddet svarer ifølge Ritzau Finans til en samlet kontant overtagelsessum på 478,5 millioner kroner.
  Med en overtagelse af Diba Bank vil Sydbank styrke sin markedsposition på Sjælland.
  Banken vurderer, at der kan opnås synergier mellem Diba Bank og Sydbanks eksisterende forretning på Sjælland, lyder begrundelsen fra Sydbank.
  Bestyrelsesformand i Diba Bank, Frank Møller Nielsen siger, at banken har været inde i grundige overvejelser.
  
  Naturlig afgang
  - Købstilbuddet er resultatet af en omfattende og grundig proces i Dibas bestyrelse, hvor vi har analyseret mulighederne for en bæredygtig videreførelse af bankens aktiviteter.
  - Det opnår vi ved salg af Diba til Sydbank, siger Frank Møller Nielsen i en meddelelse til Fondsbørsen.
  Bestyrelsen anbefaler Diba-aktionærerne at sige ja til købstilbuddet på 145 kroner per aktie, fordi det med bestyrelsens vurdering giver dem en særdeles attraktiv præmie for deres aktier.
  Med sammenlægningen af de to banker, vil medarbejderstaben skulle reduceres med 40 i løbet af de kommende to år.
  Det vil lover Sydbank i videst muligt omfang ske ved naturlig afgang og med stor respekt for medarbejdernes situation.
  